Borgtog vir 10 van polisie geweierPolisielede tydens die klopjag in die Johannesburgse middestad. (Foto: Bhekikhaya Mabaso/African News AgencyANA) Landdros Lucas van der Schyff het Maandag tien polisielede wat van ongerymdhede ná verlede week se klopjagte in die Johannesburgse middestad beskuldig word, terug tronk toe gestuur. Die beamptes is verlede week in hegtenis geneem nadat hulle glo omkoopgeld gevra het, onwettige verkopers oor die beplande klopjagte ingelig het en van die goedere waarop beslag gelê is, verkoop het. Die beskuldigdes, Marubini Aubrey Raphebele, Thulane Philemon Bopela, Petrose Mosiuoa, Samuel Motaung, Timothy Piet Mohlala, Zandile Rachel Nebe, Makhangeni Kenneth Makhubele, Joseph Morethebe Tsotetsi, Molate Elvis Molae en Samuel Sekopana, het almal vandag in die Johannesburgse landdroshof verskyn. Hulle staan tereg op aanklagte wat afpersing, diefstal, korrupsie en regsverydeling insluit. Voordat die saak aangehoor is, is eers beraadslaag nadat een van die beskuldigdes beswaar gemaak het omdat die media die verrigtinge wou afneem. Hy het aangevoer dit sal sy reputasie onherstelbare skade berokken. Die landdros wou egter nie bes gee nie. “Dit kan in die openbare belang wees dat die verrigtinge verfilm word. In dié geval weeg die openbare belang swaarder as sy reg op privaatheid,” het Van der Schyff gesê. Die beskuldigdes het meestal kalm voor hulle uitgestaar en weinig emosie getoon. Slegs een van die beskuldigdes het sy gesig probeer bedek om die kameras te vermy. Die landdros het die groep se aansoek om borgtog van die hand gewys. Vyf van hulle sal Dinsdag weer in die hof verskyn sodat hulle huisadresse bevestig kan word. Die saak teen die res is tot Maandag uitgestel. Die groep polisielede is verlede week, saam met honderde buitelanders wat daarvan verdink word dat hulle onwettig in die land is, aangekeer. Die buitelanders word in dié stadium by die Johannesburg-Sentraal-polisiestasie aangehou waar hulle besonderhede verwerk word. ŉ Groep buitelanders het buite die landdroshof betoog en gekla dat diegene wat aangehou word, nie toegelaat word om besoekers te ontvang nie, dat hulle bitter min kos kry en in sommige gevalle glo selfs in polisieaanhouding aangerand is. Die leier van die African Civil Revolutionary Movement, Teenage Kumbe, het gesê hulle betoog teen die onregmatige aanhouding van mense wat wettig in die land is. “Ons migrante het die reg op lewe, ŉ reg op veiligheid en vryheid van spraak.” Die hof het egter beveel dat diegene wat nié kan bewys dat hulle wettig in die land is nie, gedeporteer moet word. Hulle is sedertdien na die Lindela-repatriasiesentrum gestuur, waar hulle 30 dae lank gaan bly voordat hulle na hulle tuislande teruggestuur gaan word.